РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/227-15

26. мај 2015. године

Б е о г р а д

З А П И С Н И К

26. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 21. МАЈА 2015. ГОДИНЕ

 Седница је почела у 12,05 часова.

 Седницом је председавала Весна Марјановић, председница Одбора.

 Седници су присуствовали: Милена Турк, Милорад Цветановић, Владимир Ђукановић, Небојша Татомир, Душица Стојковић, Сања Николић, Ненад Милосављевић, Срђан Драгојевић, Мира Петровић, Бранка Каравидић, Љиљана Несторовић и Александар Југовић, чланови Одбора.

Седници су присуствовали: Мирко Крлић, Саша Максимовић и Аида Ћоровић, заменици чланова Одбора.

Седници није присуствовао члан Одбора Саша Mирковић, нити његов заменик.

 Поред чланова Одбора седници су присуствовали народни посланици: Стефана Миладиновић и Зоран Живковић.

 Седници су присуствовали: Оливера Зекић и Ервин Ћатовић, кандидати за члана Савета Регулаторног тела за електронске медије.

 **Весна Марјановић** је предложила да Дневни ред буде допуњен тачком два: „Утврђивање Предлога закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја“.

**Срђан Драгојевић** је предложио да Дневни ред буде допуњен тачком три: **„**Разно“.

Председница Одбора је ставила на гласање допуњени Дневни ред, а чланови Одбора су **једногласно** усвојио следећи:

Д н е в н и р е д:

1. Разговор са предложеним кандидатима за члана Регулаторног тела за електронске медије и утврђивање листе кандидата за избор члана РЕМ, која се упућује Народној скупштини;
2. Утврђивање Предлога закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја;
3. Разно.

**ПРВА ТАЧКА:** Разговор са предложеним кандидатима за члана Регулаторног тела за електронске медије и утврђивање листе кандидата за избор члана РЕМ, која се упућује Народној скупштини.

**Весна Марјановић** је у упознала чланове Одбора са поступком предлагања кандидата за члана Савета Регулаторног тела за електронске медије.

Истакла је да је Одлука о покретању поступка за предлагање кандидата за члана Савета Регулатороног тела за електронске медије, донета на 22. седници Одбора, одржаној 2. априла 2015. године. Нагласила је да су посланичке групе: СНС, СПС, ПУПС, СДП, ЈС, НС, СВМ и СПО-ДХСС, оствариле своје право и доставиле Одбору за културу и информисање заједнички предлог два кандидата за члана Савета Регулатора, заједно са њиховим биографијама и изјавама да прихватају кандидатуру, односно да не постоје сметње за њихов избор, у складу са чланом 12. Закона о електронским медијима. Рекла је да на данашњој седници члланови Одбора треба да обаве разговор са два предложена кандидата, након чега треба да буде утврђена коначна листа од два кандидата за избор једног члана Савета Регулатора. Листа са предлозима кандидата биће упућена Народној скупштини, која ће изабрати члана Савета Регулаторног тела за електронске медије.

Напоменула је да је рад Одбора олакшан чињеницом да је Одбору достављен списак од свега два кандидата.

 Замолила је кандидате за члана Савета Регулатора да се укратко представе.

**Оливера Зекић** је нагласила да не жели да препричава своју радну биографију и указала је на неке од кључних идеја којима ће се руководити у обављању функције члана Савета Регулатора, уколико је Народна скупштина изабере.

Истакла је да ће функцију члана Савета Регулатора обављати са великом посвећеношћу и у складу са законом.

Рекла је да ће посебну пажњу посветити повећању родне равноправности, елиминисању насиља у породици, свих врста дискриминација и сексизма, у области која је обухваћена делокругом рада Регулатора.

**Ервин Ћатовић** је нагласио да живи у Новом Пазару, као и да је добро упознат са тренутном ситуацијом у медијима, посебно са оном на југу Србије.

Напоменуо је да сматра, да је током своје каријере културног радника, посебно као професор на Државном универзитету у Новом Пазару и Универзитету у Приштини, са привременим седиштем у Косовској Митровици, стекао битна искуства за обављање послова члана Регулатора.

 Истакао је да ће се залагати за промоцију културе кроз локалне медије, као и да ће пажњу посветити побољшању квалитета телевизијске продукције.

 Рекао је да као професор и педагог има посебну одговорност у заштити деце и малолетника, од непримерених садржаја у медијима и да ће уколико буде изабран за члана Савета Регулатора велику пажњу посветити побољшању стања у овој области.

 Председавајућа је отворила расправу у вези са овом тачком Дневног реда у којој су учествовали: Аида Ћоровић, Милорад Цветановић, Мирко Крлић, Весна Марјановић, Владимир Ђукановић, Ервин Ћатовић и Оливера Зекић.

**Аида Ћоровић** је напоменула да одлично познаје Оливеру Зекић и Ервина Ћатовића, као и да сматра да су обоје одлични кандидати за предложену функцију.

**Милорад Цветановић** је изнео став да би за чланове Одбора било корисно да сазнају нешто више о предходном раду Оливере Зекић, те ју је замолио да у кратким цртама представи своју радну биографију, као и позиције на којима је радила.

**Оливера Зекић** је одговорила да има дугогодишње искуство рада у невладиним организацијама, штампаним и електронским медијима.

Рекла је да је од 1999. године била запослена у више медија, на позицијама новинара, уредника и главног уредника.

Нагласила је да себе сматра веома принципијелном особом, која није подложна утицајима и притисцима, што је поткрепила чињеницом да је током 2008. и 2009. године радила као главни и одговорни уредник листа “Борба”, у ком периоду се њена уређивачка политика није слагала са захтевима тадашњег режима, услед чега је баш у овом периоду тај лист и угашен.

Истакла је да је последњих пет година запослена као независни медијски консултант.

**Мирко Крлић** је констатовао да је Живојин Ракочевић изабран по посебној процедури, као члан Савета са простора Аутономне покрајине Косово и Метохија.

Нагласио је да Законом о електронским медијима није прописана обавеза избора члана Савета са простора Косова и Метохије.

Поставио је питање да ли то значи да у новом саставу Савета Регулатора неће бити чланова са Косова и Метохије, као и да ли ће се приликом избора нових чланова Савета Регулатора, уважити ова чињеница и поштовати равномерна територијална заступљеност, која је Законом о електронским медијима и прописана.

**Весна Марјановић** је подсетила чланове Одбора да је уместо Закона о радиодифузији донет Закон о електронским медијима. Констатовала је да новим законом није прописано да један од чланова Савета мора бити са простора Аутономне покрајине Косово и Метохија, већ да у закону постоји препорука да се при избору канидата за члана Савета води рачуна о равномерној територијалној заступљености.

Нагласила је да је већина изабраних чланова Савета са територије града Београда и напоменула је да је на народним посланицима да уваже ову чињеницу и да приликом избора нових чланова поштују равномерну територијалну заступљеност.

Посебно је указала на чињеницу да је Законом о електронским медијима прописанано да је Регулаторно тело за електронске медије, самостална и независно тело и с тим у вези поставила је питање канидатима, како планирају да бране ту законом прописану независност.

**Владимир Ђукановић** је констатовао да је Оливера Зекић током своје каријере имала успешњу сарадњу са невладиним сектором и поставио је питање како планира, уколико буде изабрана за члана Савета, да сачува професионалну независност од утиција невладиних организација.

**Ервин Ћатовић** је нагласио да је дуги низ година, као професор и културни радник, бранио интегритет институције у којима је радио и да ће, уколико буде изабран, на исти начин наставити да брани и интегритет Регулаторног тела за електронске медије.

**Оливера Зекић** је поновила да ће уколико буде изабрана за члана Савета, ту функцију обављати савесно и уз стриктно спровођење закона.

Напоменула је да се током своје каријере више пута суочавала са притисцима, али да је увек налазила начин да се са њима избори, те да ће на исти начин обављати и функцију у Савету Регулатора.

 Истакла је да ће у свом раду бити независна од утицаја невладиног сектора.

Председавајућа је закључила расправу у вези са овом тачком Дневног реда и ставила на гласање Листу кандидата за избор члана Савета Регулаторног тела за електронске медије.

Чланови Одбора су **једногласно** усвојили Листу кандидата за избор члана Савета Регулаторног тела за електронске медије.

За известиоца Одбора на седници Народне скупштине, одређена је Весна Марјановић, председник Одбора.

**ДРУГА ТАЧКА:** Утврђивање Предлога закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја.

**Весна Марјановић** је цитирала члан 237. Пословника Народне скупштине и објаснила на који начин Народна скупштина врши надзор над радом државних органа, организација и тела.

Подсетила је да је у материјалу за 25. седницу члановима Одбора достављен њен Нацрт предлога закључака поводом разматрањем Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину, у делу који се односи на спровођење Закона о слободном приступу информацијама од јавног значаја.

Обавестила је чланове Одбора да су накнадно чланови Одбора, народни посланици СНС-а доставили свој Нацрт предлога закључака, који је достављен уз материјал за 26. седницу Одбора.

Председавајућа је отворила расправу у вези са овом тачком Дневног реда у којој су учествовали: Бранка Каравидић, Весна Марјановић, Владимир Ђукановић и Небојша Татомир.

**Бранка Каравидић** је истакла да је она имала замерке на Нацрт закључака који је Весна Марјановић припремила за 25. седницу Одбора, напоменувши да сматра да су формулације које су написане у наведеном нацрту биле сувише благе.

Рекла је да је полазећи од Нацрта закључка који је саставила Весна Марјановић, написала свој Нацрт закључака, који је након тога прочитала члановима Одбора.

**Весна Марјановић** се захвалила Бранки Каравидић на наведеним сугестијама и напоменула је да је Нацрт закључака који је она саставила, написан у блажој форми, управо са жељом да се нађе компромис са посланицима већине.

Предложила је Бранки Каравидић да поднесу заједнички Нацрт закључака који би садржао све наведене примедбе у односу на првобитни Нацрт закључака.

**Владимир Ђукановић** је истакао да чланови Одбора морају да воде рачуна да Предлог закључака буде у складу са Уставом Републике Србије.

Скренуо је пажњу да није у надлежности Народне скупштине да Владу Републике Србије обавезује на предузимање одговарајућих мера.

Нагласио је да би у Предлогу закључака требало да стоји искључиво препорука Народне скупштине Влади Републике Србије, као и да он не може да прихвати формулације које садрже наметање обавеза Влади.

**Небојша Татомир** је поставио питање Бранки Каравидић у вези са Нацртом закључака који је предложила Одбору.

Занимало га је у којој земљи је Влада дужна да прибави мишљење Повереника за информације од јавног значаја и заштиту података о личности, о нацртима закона из његове надлежности.

**Бранка Каравидић** је одговорила да је у надлежности Народне скупштине избор Владе, као и да је Влада за свој рад одговорна Народној скупштини.

Нагласила је да сматра да би обавеза Владе да прибавља мишљења Повереника, о нацртима закона из његове надлежности била корисна, јер би се избегло доношење нереалних законских решења.

**Небојша Татомир** је поновио своје питање упућено Бранки Каравидић и напоменуо је да је устаљена пракса у појединим земљама Европске уније, да са променом Владе, долази и до промена у руководству јавног медијског сервиса.

**Бранка Каравидић** је истакла да у свом професионалном раду није имала прилике да се упозна са овом праксом, али је напоменула да је свој Нацрт закључака написала на освнову Извештаја Повереника.

**Весна Марјановић** је констатовала да прибављање мишљења о нацрту неког закона не обавезује Владу да поступа у складу са тим мишљењем.

Рекла је да, ако се сагледа начин избора и улоге које имају, рад независних државних органа не може да се поистовети са улогом и значајем јавних медијских сервиса.

Изразила је неслагање са претходним излагањем Владимира Ђукановића и истакла да би, уколико би Влада Републике Србије прибављала мишљења од стране независних државних органа, то само могло да допринесе квалитету рада Владе.

**Владимир Ђукановић** је нагласио да Народна скупштина има законско право да упути питање Влади, као и да Народна скупштина то чини кроз институт посланичког питања.

Рекао је да се он не слаже са тиме да у закључцима стоји прописивање обавеза Влади Републике Србије, јер се тиме нарушава Уставом загарантована подела власти.

Истакао је да поштује мишљења независних државних органа, али је напоменуо да не сматра њихова мишљења јединим исправним.

**Бранка Каравидић** је истакла да се садашња Влада залаже за улазак Србије у Европску Унију, а да Европска Унија посебну пажњу посвећује раду независних државних органа и тела и с тиме у вези је замолила све чланове Одбора да покажу поштовање према раду ових органа.

**Весна Марјановић** је цитирала Извештај Европске комисије о напретку Србије за 2014. годину и констатовала да се неке од препорука написаних у овом Извештају односе управо на побољшање положаја независних државних органа.

 **Владимир Ђукановић** је истакао да је Република Србије посвећена испуњењу препорука Европске комисије и да се то најбоље види кроз рад Народне скупштине у Десетом сазиву.

 Председавајућа је закључила расправу у вези са овом тачком Дневног реда и ставила на гласање Предлог закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја који су заједно поднеле Весна Марјановић и Бранка Каравидић.

Чланови Одбора су са **3** гласа **ЗА**, **7** гласова **ПРОТИВ**, **2 УЗДРЖАНА** гласа и 2 члана који нису гласали, **ОДБИО** Предлог закључака који су заједно поднеле Бранка Каравидић, члан посланичка група Борис Тадић – Социјалдемократска странка, Заједно за Србију, Зелени Србије и Весна Марјановић члан посланичке групе Демократске странке.

 Председавајућа је ставила на гласање Предлог закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја који су поднели чланови Одбора-народни посланици Српске напредне странке.

Чланови Одбора су са **13** гласова **ЗА** и **3** гласа **ПРОТИВ**, **ПРИХВАТИО** Предлог закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности, за 2014. годину, у делу који се односи на спровођење Закона о слободном приступу информацијама од јавног значаја који су поднели чланови Одбора-народни посланици Српске напредне странке.

За известиоца Одбора на седници Народне скупштине, одређена је Сања Николић, члан Одбора.

**ТРЕЋА ТАЧКА**: Разно.

**Весна Марјановић** је отворила расправу у вези са овом тачком Дневног реда у којој су учествовали: Срђан Драгојевић и Весна Марјановић.

**Срђан Драгојевић** је прочитао писмо Удружења за креативну индустрију, Привредне коморе Србије, а у вези са Иницијативом за проширење рекламног блока по сату за један минут у медијима за промоцију културних догађаја и манифестација. Констатовао је да је потребно да се на једној од наредних седница Одбора донесе закључак, у којем би се Одбор обратио Регулаторном телу за електронске медије, са молбом да донесу одлуку за остварење ове иницијативе. Указао је на неопходност доношења таквог закључка, нагласивши да култура и савремено стваралаштво у Србији, нису у могућности да се супроставе све већој комерцијализацији која је присутна у медијима. Напоменуо је да је потребно позвати све релевантне људе из ове области и детаљно утврдити све практичне аспекте ове иницијативе, као и да је потребно да сви чланови Одбора подрже ову иницијативу, посебно ако се има у виду да је она надстраначка и у интересу српске културе.

**Весна Марјановић и Срђан Драгојевић** су констатовали да је потребно прво донети предлог закључка, а тек након тога изаћи са конкретним предлозима пред стручну јавност.

 Седница је завршена у 13,10 часова.

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Весна Марјановић